इन लोगों को नींद नहीं आती, दिन में एक बार नशा करते हैं
Artificial Intelligence Risks: Concerns Expressed by Bill Gates and Elon Musk AI में अपार संभावनाएं और खतरे हैं, जो इसमें लीडर बनेगा, वह इस दुनिया पर राज करेगा।- व्लादिमिर पुतिन, रूसी राष्ट्रपति
एक नई स्टडी में सामने आया है कि आर्टिफिशियल इंटेलिजेंस (AI) के साथ काम करना लोगों के लिए खतरनाक साबित हो सकता है।
स्टडी में कहा गया कि जो लोग आर्टिफिशियल इंटेलिजेंस (AI) के साथ काम करते हैं वो अकेलापन महसूस करते हैं। उन्हें नींद नहीं आती है और वो दिन में कम से कम एक बार (ज्यादातर काम के बाद) शराब जरूर पीते हैं।
अकेलेपन, अपनेपन की भावना को स्टडी किया
जॉर्जिया यूनिवर्सिटी के रिसर्चर्स ने अमेरिका, ताइवान, इंडोनेशिया और मलेशिया में चार एक्सपेरिमेंट किए। ताइवानीज बायोमेडिकल कंपनी में AI के साथ काम करने वाले 166 लोगों पर 3 हफ्ते रिसर्च हुई। इस दौरान उनसे अकेलेपन, अपनेपन की भावना, लगाव की चिंता के बारे में बात की गई। इनके परिवार वालों से भी बात की गई। उन्होंने बताया कि पार्टिसिपेंट्स को काम से लौटने के बाद नींद नहीं आती और वो शराब पीते हैं।
ये लोग मदद करने के लिए तैयार रहते हैं
जर्नल ऑफ एप्लाइड साइकोलॉजी में पब्लिश हुई रिसर्च में सामने आया कि AI के साथ काम करने वाले लोग मदद करने के लिए हमेशा तैयार रहते हैं। रिसर्चर्स का मानना है कि ऐसा इसलिए है क्योंकि ये लोग सामाजिक तौर पर एक्टिव रहना चाहते हैं। मदद करने के जरिए ये लोगों से इंटरैक्ट करने की कोशिश करते हैं। अमेरिका, इंडोनेशिया और मलेशिया की प्रॉपर्टी मैनेजमेंट कंपनी और टेक कंपनी में हुए एक्सपेरिमेंट्स में भी यही रिजल्ट देखने को मिले।
AI की तरफ बढ़ती दुनिया में इससे कैसे बचें...
रिसर्चर पोक मैन टैंग कहते हैं- टेक कंपनियां ऐसे AI बना सकती हैं जिनमें इंसानी आवाज वाला फीचर हो, जिससे इनके साथ काम करने वालों को ऐसा न लगे की वो मशीन के साथ काम कर रहे हैं। लोगों को ह्यूमन इंटरैक्शन का एहसास दिलाने के लिए काम किया जाना जाहिए। इसके अलावा लोगों को कम से कम समय AI के साथ बिताना चाहिए। उन्हें सोशलाइज करने के मौके दिए जाने चाहिए।
मर्जी से फैसले लेगी AI, रोक नहीं सकेंगे इंसान
AI का विकास बेहद तेजी से हो रहा है। लेकिन, डेवलपर्स और रिसर्चर्स का मानना है कि एक दिन यह AI इतनी ताकतवर हो जाएगी कि इंसानों के लिए उस पर काबू पाना मुश्किल हो जाएगा।
सितंबर 2021 में ‘बिजनेस इनसाइडर’ में प्रकाशित एक रिपोर्ट के मुताबिक जर्मनी के एक रिसर्च इंस्टीट्यूट ‘मैक्स प्लैंक’ ने इस पर एक स्टडी की। जिसमें पाया गया कि इंसान AI को उसकी मर्जी से फैसले लेने से रोक नहीं सकेंगे।
बिल गेट्स, एलन मस्क कह चुके हैं- AI इंसानों के लिए खतरा
बिल गेट्स और एलन मस्क से लेकर स्टीफन हॉकिंग ने AI को इंसानों के लिए खतरा बताते रहे हैं। एक तरफ गूगल, फेसबुक से लेकर दुनिया की तमाम टेक कंपनियां इस तकनीक पर अरबों डॉलर खर्च कर रही हैं, तो वहीं चीन, रूस और अमेरिका जैसे देशों की सरकारें इसकी ताकत पर कब्जा जमाने में जुटी हुई हैं।
वैज्ञानिकों का एक तबका इसे इंसानों की जिंदगी बदल देने वाली तकनीक बता रहा है, जो उसे रोगों से छुटकारा दिलाकर और लंबी जिंदगी की ओर ले जाएगी। दूसरा तबका इसे परमाणु बम से भी भयानक हथियार मान रहा है।
